Suomen Lähilukioyhdistys kiittää saamastaan lausuntopyynnöstä ja esittää lausuntonaan seuraavaa.

Koska Suomessa on jo IB-opetuksen yhteydessä toimiva järjestelmä yo-tutkinnon suorittamiseksi englannin kielellä, yhdistys näkee kustannusten kannalta suomalaisen yo-tutkinnon suorittamisen englannin kielellä IB-tutkinnon kanssa rinnakkaisena. Niiltä osin kuin tutkintomaksut eivät riitä lisäkustannuksiin on ne katettava yhteiskunnan varoin.

Muita korkeammat tutkintomaksut ovat perusteltavissa sillä, että mahdollisuus suorittaa englanninkielinen yo-tutkinto on IB:n tapaan suomalaisen koulujärjestelmän tarjoama lisäpalvelu.

Koska tarvetta englanninkieliseen yo-tutkintoon esiintyy eri laajuudessa kaikkialla Suomessa, englanninkielistä tutkintoa ei yhdistyksen mielestä pidä sitoa englanninkieliseen opetukseen. Tämä auttaisi osaltaan maahanmuuttajien sijoittumisen muuallekin kuin suurille paikkakunnille. Ovathan eri kielillä toteutetut kokeet toteutettavissa digitalisoinnin myötä kaikissa lukioissa.

Monilla Suomen Lähilukioyhdistyksen jäsenkouluilla on esimerkiksi urheiluun liittyviä painotuksia. Opiskelijarekrytoinnissa mahdollisuus englanninkielisen yo-tutkinnon suorittamiseen tarjoaisi lisäetuja.

Maahanmuuttajataustaiset opiskelijat pystyvät kokemuksen mukaan hyvin omaksumaan suomenkielisen opetuksen. Vaikka opetus ja oppiminen tapahtuvat suomeksi, opiskelijan ajattelu ja ulosanti saattavat silti tapahtua sujuvammin muilla kielillä.

Tutkinnon suorittamismahdollisuus edellä kuvattuun tapaan englanninkielellä olisi kaunis osoitus sekä koulutuksen alueellisen tasa-arvon toteutumisesta että uuden lukiolain mukaisesta laajasta osaamisen tunnustamisesta. Harvaan asutulla seudulla lukiot voivat tarpeen mukaan tehdä yhteistyötä englanninkielisen yo-tutkinnon suoritusten keskittämiseksi.

Selvityksessä on yhdistyksen mielestä kiinnitetty liikaa huomiota alustavan yo-kokeen tarkastuksen suorittajaan. Esiintyyhän tälläkin hetkellä tilanteita, joissa vaihto-oppilaat suorittavat kieliä, joita kukaan ei koululla pysty tarkistamaan. Yo-tutkinnon arvioinnin kannalta alustavalla tarkastuksella ei ole erityistä lisäarvoa

Ottaen huomioon, että englanninkielisen yo-tutkinnon suorittajia tulee joka tapauksessa olemaan suhteellisen pieni määrä, yhdistys ei näe ongelmaa omien kansalliskieltemme syrjäytymisestä.

Äidinkielen osalta yhdistys pitää hyvänä sisällyttää tutkintoon englanninkielinen äidinkielen koe ja/tai englanti toisena kielenä koe. Kokeen tekisivät ne englanninkieliseen tutkintoon osallistuvat kokelaat, joiden äidinkieli on jokin muu kuin suomi, ruotsi tai saame.

Yhdistys ei näe tarpeelliseksi yo-tutkinnon järjestämistä muilla vierailla kielillä.

Jukka O. Mattila

Puheenjohtaja, Suomen Lähilukioyhdistys

jukka.o.mattila@pp.inet.fi 060 9101 596